Esitere 1 | Beibele Inthaneteng | Phetolelo ya Lefase le Lefsa
1 Mehleng ya Ahasiwerosi,+ e lego Ahasiwerosi yo a bego a buša e le kgoši go tloga India go fihla Ethiopia, a buša dilete tše lekgolo-masomepedi-šupa (127),+ 2 yona mehleng yeo ya pušo ya Kgoši Ahasiwerosi ge a be a dutše sedulong sa gagwe sa bogoši+ seo se bego se le Shushani,+ e lego mošate,+ 3 ngwageng wa boraro wa pušo ya gagwe, yena o ile a dira monyanya+ bakeng sa dikgošana tša gagwe, bahlanka ba gagwe, madira a Peresia+ le Media,+ bakgomana+ le dikgošana tša dilete tša gagwe,+ 4 a fetša matšatši a mantši a ba bontšha mahumo+ a mmušo wa gagwe o phagamego, letago+ le botse bja bogolo bja gagwe, a ba bontšha tšona ka matšatši a lekgolo-masomeseswai (180). 5 Ge matšatši ao a fedile, kgoši ya dira monyanya ka matšatši a šupago, ya o direla batho ka moka bao ba bego ba le Shushani, e lego mošate. Ya o direla ba bagolo le ba banyenyane lapeng la serapa sa mošate wa kgoši. 6 Go be go na le lešela la linene, leokodi le lebotse le lešela le letalalerata+ tšeo di bego di rokeletšwe thapong ya lešela le lebotse, go na le boya bjo bo tailwego ka mmala wa bophepolo bjo bohwibidu,+ bo le dikgokolong tša silifera le dikokwaneng tša mmabole, e bile go na le malao+ a gauta le a silifera lebatong leo le dirilwego ka leswika le le bitšwago phofiri, mmabole, perela le mmabole o moso. 7 Go be go nwewa beine ka dibjana tša gauta;+ dibjana tšeo di be di sa swane, le gona beine+ ya ka bogošing e be e le e ntši kudu, go ya kamoo go bego go swanela kgoši. 8 Ka nako yeo go be go se yo a ba gapeletšago go nwa ba latela molao, gobane ke ka yona tsela yeo kgoši e bego e rulagantše gore monna yo mongwe le yo mongwe yo mogolo kgorong a dire se se mo kgahlago. 9 Mohumagadi Wasithi+ le yena o ile a direla basadi monyanya ntlong ya mošate ya Kgoši Ahasiwerosi. 10 Letšatšing la bošupa ge pelo ya kgoši e be e thabišitšwe ke beine,+ e ile ya bitša Mehumani, Bisitha, Haribona,+ Bigitha, Abagatha, Sethara le Karikasi, bona bahlankedi ba šupago ba kgorong bao ba bego ba hlankela+ pele ga Kgoši Ahasiwerosi, 11 ya ba laela gore ba tliše mohumagadi Wasithi pele ga kgoši a rwele tuku ya ka bogošing hlogong, gore a tle a bontšhe merafo le dikgošana botse bja gagwe; ka gobane o be a bogega.+ 12 Eupša Mohumagadi Wasithi a gana+ go tla ge kgoši e mmitša ka go romela bahlankedi ba kgoro. Ge kgoši e bona seo ya galefa kudu le go befelwa o šoro.+ 13 Kgoši ya botša banna ba bohlale+ bao ba bego ba tseba tša mehla ya kgale+ (ka gobane ke ka tsela yeo taba ya kgoši e ilego ya fihla go bohle bao ba tsebago ditaba tša molao le tša ge go sekwa, 14 gomme bao ba bego ba le kgauswi kudu le yona e be e le Karashena, Shethara, Adimatha, Tarashishi, Merese, Marasena le Memukani, e lego dikgošana tše šupago+ tša Peresia le Media, tšeo di bego di kgona go bonana le kgoši+ le tšeo di bego di dutše maemong a pele mmušong) ya re: 15 “Go ya ka molao, Mohumagadi Wasithi a dirwe eng ka gobane ga se a phetha lentšu la ka, nna Kgoši Ahasiwerosi, leo ke le rometšego ka bahlankedi ba kgoro?” 16 Ge a re’alo Memukani+ a bolela a le pele ga kgoši le dikgošana a re: “Mohumagadi Wasithi ga a fošetša kgoši feela, eupša o fošeditše+ le dikgošana ka moka le merafo ka moka yeo e lego dileteng ka moka tša Kgoši Ahasiwerosi. 17 Ka gobane taba ya mohumagadi yo e tla fihla go basadi ka moka bao ba nyetšwego moo ba tlago go nyatša+ banna ba bona+ mahlong a bona, ge ba re: ‘Kgoši Ahasiwerosi o ile a laela gore mohumagadi Wasithi a tlišwe pele ga gagwe, eupša a se tle.’ 18 Go tloga lehono basadi ba dikgošana tša Peresia le Media ge ba ekwa taba ya mohumagadi yo, ba tla bolela ka tsela e swanago le dikgošana ka moka tša kgoši, ke moka go tla ba le lenyatšo le legolo le kgalefo.+ 19 Ge e ba kgoši e bona se se latelago e le se sebotse,+ gona a e ntšhe lentšu gomme le ngwalwe melaong+ ya Peresia le Media gore le se ke la fetošwa.+ E be lentšu la gore Wasithi a se sa hlwa a etla pele ga Kgoši Ahasiwerosi; anke kgoši e tšee seriti sa Wasithi sa bogošing e se nee mosadi yo mongwe yo a mo phalago. 20 Taelo yeo kgoši e tlago go e ntšha e kwewe mmušong wa yona ka moka (ka gobane o nabile), ke moka basadi ka moka ba tla godiša+ banna ba bona,+ ba bagolo gotee le ba banyenyane.” 21 Taba yeo ya ba e kgahlišago mahlong a kgoši+ le dikgošana gomme kgoši ya latela lentšu la Memukani. 22 Ka gona kgoši ya romela mangwalo+ dileteng ka moka tša yona, seleteng se sengwe le se sengwe+ ya romela lengwalo leo le ngwadilwego ka tsela ya selete seo le go a romela setšhaba se sengwe le se sengwe ka leleme la sona, leo le bolelago gore monna yo mongwe le yo mongwe a tšwele pele a laola lapa la gagwe+ gomme a dule a bolela segagabo.